Ντάνιελ Τάις

Ο Ντάνιελ Τάις (γερμανικά: Daniel Theis) (γενν. 4 Απριλίου 1992) είναι Γερμανός επαγγελματίας καλαθοσφαιριστής, ο οποίος αγωνίζεται ως σέντερ για τους Ιντιάνα Πέισερς.

Επαγγελματική σταδιοδρομία

Φάντομς Μπράουνσβαϊγκ (2010–2012) 
Ο Τάις έκανε το ντεμπούτο του στο Πρωτάθλημα Γερμανίας κατά τη διάρκεια της σεζόν 2010–11. Αγωνίστηκε κυρίως με την αναπτυξιακή ομάδα της Μπράουνσβαϊγκ, όπου έπαιξε μαζί με τον μεγαλύτερο αδερφό του, Φρανκ, από το 2010 έως το 2012. Κέρδισε το βραβείο του Πιο Βελτιωμένου Παίκτη στην 2η Κατηγορία το 2011 από τον ιστότοπο Eurobasket.com. Στην Μπράουνσβαϊγκ, ο Τάις ήταν επίσης συμπαίκτης με τον άλλο μελλοντικό παίκτη του NBA, Ντένις Σρέντερ.

Ράτιοφαρμ Ουλμ (2012–2014) 
Τη σεζόν 2013–14, ενώ αγωνιζόταν στην Ράτιοφαρμ Ουλμ, ο Τάις κέρδισε το βραβείο του Καλύτερου Νέου Παίκτη του Πρωταθλήματος Γερμανίας.

Μπρόζε Μπάμπεργκ (2014–2017) 
Μετά την πρώτη του σεζόν με την Ουλμ, ο Τάις υπέγραψε στην Μπρόζε Μπάμπεργκ. Το καλοκαίρι του 2014, έπαιξε στο NBA Σάμερ Λιγκ του 2014 με τους Ουάσινγκτον Ουίζαρντς.

Τη σεζόν 2014–15, ο Τάις κέρδισε το πρώτο του Πρωτάθλημα Γερμανίας με την Μπρόζε Μπάμπεργκ. Η Μπρόζε κέρδισε την Μπάγερν Μονάχου με 3–2 στους τελικούς του πρωταθλήματος. Τον Απρίλιο του 2015, υπέγραψε νέο διετές συμβόλαιο με την Μπάμπεργκ και κέρδισε δύο ακόμη πρωταθλήματα Γερμανίας με την Μπάμπεργκ, το 2016 και το 2017.

Μπόστον Σέλτικς (2017–2021) 
Στις 20 Ιουλίου 2017, ο Τάις υπέγραψε με τους Μπόστον Σέλτικς. Έκανε το ντεμπούτο του στο ΝΒΑ στις 18 Οκτωβρίου, ενάντια στους Μιλγουόκι Μπακς. Στις 12 Μαρτίου 2018, ο Τάις υπέστη ρήξη μηνίσκου στο αριστερό του γόνατο και έχασε το υπόλοιπο της σεζόν 2017-18, αφού υποβλήθηκε σε χειρουργική επέμβαση για την αποκατάσταση.

Στις 29 Οκτωβρίου 2018, ο Τάις βρέθηκε να έχει ένα ελαφρύ σκίσιμο της πελματιαίας απονεύρωσης στο δεξί του πόδι και ήταν προγραμματισμένο να μείνει εκτός επ΄ αόριστον, αλλά επέστρεψε λίγο μετά τον τραυματισμό στις 11 Νοεμβρίου, εναντίον των Πόρτλαντ Τρέιλ Μπλέιζερς.

Στις 17 Ιουλίου 2019, οι Μπόστον Σέλτικς ανακοίνωσαν ότι είχαν υπογράψει ξανά τον Τάις, μαζί με τον πρώην συμπαίκτη του στην Μπρόζε Μπάμπεργκ, Μπραντ Γουαναμέικερ. Το συμβόλαιο αναφέρθηκε ότι ήταν αξίας 10 εκατ. δολαρίων συνολικά, για τις σεζόν 2019–20 και 2020–21.

Στις 21 Φεβρουαρίου 2020, ο Τάις είχε 25 πόντους και 16 ριμπάουντ σε μια νίκη επί των Μινεσότα Τίμπεργουλβς. Ο προπονητής των Σέλτικς, Μπραντ Στίβενς, είπε ότι ο Τάις συμπλήρωνε τους υπόλοιπους βασικούς, παίζοντας με τρόπο που «ταίριαζε τέλεια στα άλλα παιδιά».

Σικάγο Μπουλς (2021) 
Στις 25 Μαρτίου 2021, ο Τάις ανταλλάχθηκε στους Σικάγο Μπουλς, σε μια συμφωνία ανταλλαγής τριών ομάδων, στην οποία συμμετείχαν οι Ουάσινγκτον Ουίζαρντς. Στις 12 Απριλίου, ήταν στην αρχική πεντάδα ενάντια στους Μέμφις Γκρίζλις. Στις 26 Απριλίου, ο Τάις κατέγραψε 23 πόντους, 12 ριμπάουντ και 5 ασίστ σε μια νίκη με 110–102 εναντίον των Μαϊάμι Χιτ.

Χιούστον Ρόκετς (2021–2022) 
Στις 7 Αυγούστου 2021, ο Τάις ανταλλάχθηκε στους Χιούστον Ρόκετς, μέσω μιας συμφωνίας υπογραφής και ανταλλαγής.

Επιστροφή στους Σέλτικς (2022) 
Στις 10 Φεβρουαρίου 2022, οι Μπόστον Σέλτικς απέκτησαν ξανά τον Τάις, από του Ρόκετς, με αντάλλαγμα τους Μπρούνο Φερνάντο, Ενές Καντέρ και Ντένις Σρέντερ. Οι Τάις και Σέλτικς έφτασαν στους τελικούς του NBA, αλλά έχασαν από τους Γκόλντεν Στέιτ Ουόριορς σε 6 αγώνες.

Ιντιάνα Πέισερς (2022–σήμερα) 
Στις 9 Ιουλίου 2022, ο Τάις ανταλλάχθηκε, μαζί με τους Νικ Στάουσκας, Άαρον Νέσμιθ, Μάλικ Φιτς, Τζούαν Μόργκαν και μια επιλογή του πρώτου γύρου του 2023, στους Ιντιάνα Πέισερς, σε αντάλλαγμα τον Μάλκολμ Μπρόγκντον. Στις 2 Φεβρουαρίου 2023, αφού έχασε πάνω από 50 αγώνες λόγω χειρουργικής επέμβασης στο γόνατο, ο Τάις έκανε το ντεμπούτο του για τους Πέισερς εναντίον των Λος Άντζελες Λέικερς. Στις 13 Φεβρουαρίου, κόντρα στους Γιούτα Τζαζ, ο Τάις κατέγραψε 11 πόντους, 5 ριμπάουντ και 3 ασίστ ως βασικός σέντερ των Πέισερς. Ο Τάις πέρασε τη σεζόν ως μέντορας και εφεδρικός των Μάιλς Τέρνερ, Τζέιλεν Σμιθ και Αϊζάια Τζάκσον, προτού μείνει εκτός από το rotation των Πέισερς.

Εθνική ομάδα 
Ο Τάις ήταν μέλος των «μικρών» εθνικών Γερμανίας. Με τις εθνικές νέων, έπαιξε στο Ευρωπαϊκό Πρωτάθλημα Κ20 του 2011 και του 2012.

Στις 27 Ιουλίου 2014, ο Τάις έκανε την πρώτη του εμφάνιση με την Εθνική Γερμανίας ανδρών, σε έναν αγώνα εναντίον της Φινλανδίας. Με την Εθνική Γερμανίας, έπαιξε στα προκριματικά του Ευρωμπάσκετ 2015. Με τη Γερμανία συμμετείχε στα Ευρωμπάσκετ του 2017 και του 2022 (χάλκινο μετάλλιο) και στο Παγκόσμιο Κύπελλο του 2019.

Ο Τάις ήταν μέλος της Εθνικής Γερμανίας στο Παγκόσμιο Κύπελλο του 2023, όπου η ομάδα του κατέκτησε για πρώτη φορά τον τίτλο, κερδίζοντας στον τελικό τη Σερβία με 83-77.

Διακρίσεις

Εθνική Γερμανίας 

 Παγκόσμιο Κύπελλο:  2023
 Ευρωμπάσκετ:  2022

Παραπομπές

Εξωτερικοί σύνδεσμοι 

Προφίλ στο Euroleague.net
Προφίλ στο Eurobasket.com

Γερμανοί καλαθοσφαιριστές
Σέντερ
Καλαθοσφαιριστές Εθνικής Γερμανίας
Καλαθοσφαιριστές Ευρωμπάσκετ 2017
Καλαθοσφαιριστές Παγκοσμίου Κυπέλλου 2019
Καλαθοσφαιριστές Ευρωμπάσκετ 2022
Καλαθοσφαιριστές Παγκοσμίου Κυπέλλου 2023
Παίκτες νικητές Παγκοσμίου Κυπέλλου FIBA
Καλαθοσφαιριστές Λέβεν Μπράουνσβαϊγκ
Καλαθοσφαιριστές Πρωταθλήματος Γερμανίας
Καλαθοσφαιριστές Ράτιοφαρμ Ουλμ
Καλαθοσφαιριστές Μπρόζε Μπάσκετς
Καλαθοσφαιριστές Μπόστον Σέλτικς
Καλαθοσφαιριστές του NBA
Γερμανοί καλαθοσφαιριστές στο NBA
Καλαθοσφαιριστές Σικάγο Μπουλς
Καλαθοσφαιριστές Χιούστον Ρόκετς
Καλαθοσφαιριστές Ιντιάνα Πέισερς